b'\n_START_ARTICLE_\nBatana\n_START_PARAGRAPH_\nBat\xc3\xa1na it. batella, battana, (nar. \xc5\xa1\xc4\x8difa) je tip lesenega \xc4\x8dolna, ki so ga neko\xc4\x8d uporabljali za ribolov, prevoz tovora in kot pomo\xc5\xbeni \xc4\x8doln braceram, trabakulam itd. v tr\xc5\xbea\xc5\xa1kem zalivu, ob obalah Istre in drugod na Jadranu.\n_START_SECTION_\nZgodovina\n_START_PARAGRAPH_\nRibi\xc4\x8di so se na ribolov ob obalah Istre nekdaj tradicionalno odpravljali s \xc4\x8dolni na vesla. Tak \xc4\x8doln se imenuje bat\xc3\xa1na in sodi med najbolj raz\xc5\xa1irjene tipe preprostega ribi\xc5\xa1kega \xc4\x8dolna na Jadranu, poznan je pod razli\xc4\x8dnimi imeni. Slovenci v Tr\xc5\xbea\xc5\xa1kem zalivu med Trstom in Timavo batano imenujejo \xc2\xbbbetjeu\xc2\xab._NEWLINE_\xc4\x8ceprav batana danes predstavlja preprost majhen \xc4\x8doln s ploskim dnom in s t.i. zrcalom na krmi, pa novej\xc5\xa1e raziskave izpri\xc4\x8dujejo, da so bile starej\xc5\xa1e batane lahko tudi ve\xc4\x8djih dimenzij, imele so do dva jamborja in rahlo zaobljeno dno. _NEWLINE_V redkih primerih so imele krmno statev in zaobljeno krmo, kakor guc in sorodni topo, kar izpri\xc4\x8duje tudi maketa batane Rara iz Savudrije.\n_START_SECTION_\nOpis in uporaba\n_START_PARAGRAPH_\nNobena batana ni povsem enaka drugi. Klasi\xc4\x8dna istrska je dolga 4 do 6 metrov, ima ravno dno, ki pa je po dol\xc5\xbeini rahlo ukrivljeno, krmo zapira ravna deska, ki ji re\xc4\x8dejo zrcalo. Na splo\xc5\xa1no so istrske batane izdelane v povpre\xc4\x8dju bolj trebu\xc5\xa1asto kakor batane iz drugih jadranskih obal. Boka potekata od premca do krme v precej enakomernem, vendar pri sredini v nekoliko ve\xc4\x8djem loku._NEWLINE_Oplata je izdelana iz dveh ali treh desk v eni dol\xc5\xbeini, kar prispeva k trdnosti plovila. Narejena je iz razli\xc4\x8dnih vrst poceni lesa. Ogrodje z rebri je najve\xc4\x8dkrat iz hrasta, murve, bora ali bresta, oplata in paluba iz jelke ali iz macesna. Batana ima v dnu po dol\xc5\xbeini ogrodje, ki mu re\xc4\x8dejo paramezal in lahko slu\xc5\xbei tudi kot nosilec jambora. _NEWLINE_Batane so se uporabljale za ribolov na dva na\xc4\x8dina in sicer z majhnim trapezastim jadrom na jamboru ali le na dve vesli, ki sta bili med veslanjem stoje polo\xc5\xbeeni med leseni vilici na pre\xc4\x8dnem drogu, poimenovanem bracala. Nekaj zna\xc4\x8dilnosti \xc2\xbbbat\xc3\xa1ne\xc2\xab\xc2\xa0ima tudi drugi podoben manj\xc5\xa1i \xc4\x8doln na vesla, poznan pod imenom \xc2\xbb\xc5\xa1\xc4\x8difa\xc2\xab\xc2\xa0ali\xc2\xa0\xc2\xbbbatelina\xc2\xab, medtem ko se je za velike batane ohranilo poimenovanje \xc2\xbbbatelon\xc2\xab.\n_START_SECTION_\nBatane danes\n_START_PARAGRAPH_\n\xc4\x8ceprav so nekdaj stari prebivalci Pirana skupaj s tistimi iz Rovinja sloveli kot najbolj izku\xc5\xa1eni izdelovalci batan, so v Piranu v desetletjih po drugi svetovni vojni postopoma izgubili vse batane, saj so jih nadomestili \xc4\x8dolni, izdelani iz umetnih materialov. Po pribli\xc5\xbeno 20 letih so v piranski mandra\xc4\x8d pred leti spustili prvo povsem novo batano, ki so jo v treh tednih izdelali \xc4\x8dlani zavoda Mediteranum in jo nato po uspeli dra\xc5\xbebi izro\xc4\x8dili novemu lastniku. Eno od novih batan je mo\xc5\xbeno videti tudi na privezu v \xc5\xa1kveru pri Se\xc4\x8di.'